Sporticus ry.

Liikuntatieteiden opiskelijat

**SPORTICUS RY:N TOIMINTASUUNNITELMA 01.01.2013-31.12.2013**

***Tavoitteet***

Kauden tärkeimpinä tavoitteina on edistää jäsenistön vaikuttamismahdollisuuksia omaan opiskeluelämäänsä. Tämä tapahtuu tuottamalla koko jäsenistölle mielekkäitä ja toivottuja opiskeluun ja vapaa-aikaan liittyviä palveluita. Lisäksi yhdistyksen hallintona toimenkuvaamme kuuluu olla jäsenistömme edustaja erilaisissa tilaisuuksissa ja medioissa. Näihin kuuluvat opiskelijoiden edunvalvontatehtävät tiedekunnan ja yliopiston elimissä. Lisäksi yliopiston ulkopuolella edustamme ainutlaatuista asemaamme liikunnan ja terveystieteiden akateemisina opiskelijoina.

Yhdistyksen tarkemmat sääntöihin sidotut tavoitteet alleviivaavat ja tarkentavat yllämainittuja tavoitteita. Hallitus toimii yhteistyössä eri vuosikurssien kanssa vuosittaisten tapahtumien järjestämisessä ja viestinnässä jäsenistön kanssa.

Tällä kaudella tärkeänä tavoitteena on tiedekunnan 50-vuotisjuhlavuoden huomioiminen ja juhlistaminen. Toinen kaudelle erityinen tavoite liittyy Sporticuksen ja vuonna 2011 perustetun urheiluseuran Liikunnan Riemun yhteistyön edistämiseen. Liikuntatapahtumien järjestämiset hoidetaan yhteistyössä näiden yhdistysten välillä, ja hallituksen tavoitteena on edesauttaa myös Riemun menestyksekästä toimintaa. Lisäksi hallituksemme tulee satsaamaan PR-toimintaan ja yhteistyöhön liikunta-alan merkittävien toimijoiden kanssa.

Liikunnan rakennuksen remontin jälkeen tavoitteenamme on edistää opiskelijoiden viihtyvyyttä etenkin uusitussa opiskelijatilassa. Tulemme hyödyntämään tilaa myös tiedottamisen ja tapahtumien järjestämisen sekä kokousten suhteen. Sähköistä tiedottamista pyritään parantamaan entisestään nettisivuilla, jotta mm. edunvalvontatehtävissä käsitellyt asiat pystytään välittämään koko jäsenistön tietoon.

1. ***Edunvalvonta***

Sporticus valvoo ja edistää opiskelijoiden opiskelumahdollisuuksia ja pyrkii korjaamaan niissä havaittuja epäkohtia. Reagoimme nopeasti opiskelijoilta tulleisiin ehdotuksiin niin opiskeluympäristöihin, -tapoihin, tai tapahtumiin liittyen. Edunvalvontaa toteutetaan asettamalla opiskelijajäseniä osallistumaan laitoksien ja tiedekuntien työryhmiin ja komiteoihin. Nämä elimet ja jäsenet ovat listattuna Sporticuksen nettisivuilla. Edunvalvonnassa keskitytään erityisesti tiedonkulkuun hallituksen, opiskelijaedustajien ja jäsenistön välillä. JYYn valiokuntatyöskentelyn kautta pyrimme pitämään yhteyttä muiden ainejärjestöjen ja JYYn kanssa. Hallituksemme pyrkii kokonaisuudessaan ja erityisesti kv-vastaaviemme kautta parantamaan myös kansainvälisten ja vaihto-opiskelijoiden viihtyvyyttä ja integrointia.

1. ***Virkistystoiminta ja -tilat***

Sporticus järjestää itse ja on mukana järjestämässä virkistystoimintaa yhteistyössä laitosten, tiedekuntien, Liikunnan Riemun, JYY:n, ainejärjestöjen ja muiden toimijoiden kanssa. Virkistystoimintaan sisältyvät vuosittaiset perinteiset tapahtumat kuten tenttarit, tanssiaiset, risteilyt sekä liikunta- ja kulttuuritapahtumat. Lisäksi hallituksen bilevastaavat pyrkivät kehittämään yhdessä hallituksen ja jäsenistön kanssa uudenlaisia tapahtumakokeiluja. Liikuntaan liittyvät tapahtumat järjestetään yhteistyössä Liikunnan Riemun kanssa. Tällä kaudella Sporticus sitoutuu mahdollisuuksien mukaan tukemaan Liikunnan Riemun toimintaa myös taloudellisesti tapahtumien kustannuksiin osallistuen. Hallitus päättää tukien suuruuden ja tapahtumat joihin niitä kohdistetaan. Tulevaisuudessa tavoitteena on, että Riemun varainhankinta kehittyy ja he pystyvät vastaamaan tapahtumien liikuntaosuuksien järjestämisestä suurilta osin yhteiselle jäsenistöllemme. Tiedekunnan 50-vuotisjuhlavuoden tapahtumissa Sporticus on mukana edustamassa opiskelijoita ja pyrkii tiedottamaan sekä rohkaisemaan jäsenistöä osallistumaan.

Sporticuksen virkistystilana toimii opiskelijatila L-143, johon tehdään hankintoja toiveiden ja tarpeiden mukaan. Opiskelijatilaan pystytetään myös palautelaatikko johon jäsenistö voi laittaa ehdotuksia ja palautetta hallitukselle. Tilassa järjestetään tapahtumia joissa toteutetaan vaatemyyntiä, käsitellään ajankohtaisia asioita ja edistetään opiskelijoiden yhteishenkeä ja viihtyvyyttä.

1. ***Varainhankinta***

Yhdistys kerää tarvitsemansa varat jäsenmaksuilla. Lisäksi se järjestää erilaisia tapahtumia, joista saadaan tuloja. Jäsenhankintaa tullaan jatkamaan aktiivisesti ja yhdistyksen toimintaa tullaan muokkaamaan yhä enemmän jäsenistöä huomioivaan suuntaan. Yhdistys pyrkii tarjoamaan alennuksia erilaisista tapahtumista, varusteista ja vaatteista niin Liikunnalla kuin sen ulkopuolellakin. Jäsenmaksutulot pyritään käyttämään pääsääntöisesti oman jäsenistön virkistystoimintaan sekä hallintokuluihin.

Viime vuosina yhdistyksen merkittävimpänä varainhankintana on ollut vapaaehtoistyönä järjestetty freestylen maailmancup -osakilpailu Rukalla, johon on lähetetty 20-25 yhdistyksen jäsentä. Yhdistys on saanut tästä työstä merkittävimmät varat jäsenmaksujen ohella. Yhteistyötä ulkopuolisten kumppaneiden ja yritysten kanssa pyritään edistämään myös tällä kaudella. Tähän kuuluvat mm. ravintola- ja urheilukauppayhteistyö, joiden tarkoituksena on tarjota Sporticuksen jäsenille etuja ja alennuksia, myös tapahtumiin ja vaatemyyntiin liittyen.

1. ***Vuosikurssit***

Vuosikurssien oma varainhankinta tapahtumien yhteydessä on viime vuosina vähentynyt. Sporticus avustaa vuosikursseja perinteisten tapahtumien järjestämisten suhteen ja toimii yhteistyössä vuosikurssien yhteyshenkilöiden kanssa. Myös taloudenhoitoon liittyvissä asioissa autetaan vuosikursseja tarvittaessa. Tapahtumien järjestämisvastuu pyritään tekemään vuosikurssien yhteyshenkilöille selväksi hyvissä ajoin ja siinä tullaan noudattamaan perinteistä kaavaa aikataulujen ja vastuiden osalta.

1. ***Hallinto***

Yhdistyksen hallintoa hoitaa vuosikokouksessa valittava hallitus. Hallituksesta pyritään muodostamaan laaja ja monipuolinen, jotta se kattaa kaikkien kolmen laitoksen edunvalvonnan tarpeet. Hallituksen jäsenten vastuualueista pyritään muodostamaan tarkoituksenmukaiset, motivoivat ja selkeät. Sitoutumista luottamustehtävään painotetaan. Hallinnossa pyritään tällä toimikaudella erityisesti avoimuuteen jäsenistön kanssa ja kokouksissa päätetyistä asioista tiedotetaan välittömästi koko jäsenistölle. Hallitus pyrkii edustamaan Sporticusta niin, että kaikki liikuntatieteiden opiskelijat voivat samaistua sen edustamiin arvoihin ja toimintoihin.

1. ***Muuta***

Yhdistyksen toimiva hallitus on ensimmäinen, jonka toimikausi on mallia 1.1. - 31.12. Kokemuksia tämän toimivuudesta kerätään ja sitä arvioidaan toimikauden lopussa. Hallituksen suunnitelmissa ei ole tällä hetkellä esityksiä yhdistyksen sääntöihin, vaan niihin ollaan tyytyväisiä.

Tulevalle toimikaudelle olennaista tulee olemaan remontoidun rakennuksen käytännöt ja opiskelijatilan asiat. Yhteistyö tiedekunnan hallinnon kanssa on käynnistynyt hyvin ja sitä pyritään jatkamaan. Tapahtumien osalta kunnioitetaan perinteitä, mutta ollaan valmiita kokeilemaan uutta. Hallinnon uudet vastuualueet opiskelijatilan ”emännän ja isännän” osalta sekä PR -vastaavien osalta huomioivat erityisesti tämän toimikauden tarpeita ja tavoitteita.

Toiveissa on, että toimikautemme jälkeen jokainen yhdistyksen jäsen voi sanoa, että hänellä on ollut mahdollisuus vaikuttaa liikuntatieteiden opiskelijoiden yhteisiin asioihin. Avoimuus ja vuorovaikutus jäsenistön kanssa ovat keskeisiä arvojamme. Olemme ainejärjestönä ylpeitä asemastamme liikunnanopiskelun ja opiskelijoiden viihtyvyyden edistäjänä, sekä toiminnastamme linkkinä jäsenistön ja sidosryhmiemme välillä.

Jyväskylä 5.2.2013

Lasse Saari

Puheenjohtaja